MT Il-Ġurnal Uffiċjali tal-Unjoni Ewropea C 68/38

Rikors ippreżentat fit-18 ta’ Diċembru 2015 – British Aggregates et vs Il-Kummissjoni

(Kawża T-741/15)

(2016/C 068/48)

Lingwa tal-kawża: l-Ingliż

Partijiet

Rikorrenti: British Aggregates Association (Lanark, ir-Renju Unit), Tinney Quarries Ltd (St. Johnston, l-Irlanda), MBC Quarries Ltd (Ballybofey, l-Irlanda), Mac Sand Ltd (Stranorlar, l-Irlanda) (rappreżentanti: L. Van den Hende u A. White, avukati)

Konvenuta: Il-Kummissjoni Ewropea

Talbiet

— tannulla d-Deċiżjoni tal-Kummissjoni, tal-4 ta’ Awissu 2014, ippubblikata fil-Ġurnal Uffiċjali tal-Unjoni Ewropea fil-25 ta’ Settembru 2015 dwar is-sistema ta’ għajnuna mill-Istat SA.18859 (11/C) (ex 65/10 NN) implementata mir-Renju Unit – Eżenzjoni mill-Imposti fuq l-Aggregati fl-Irlanda ta’ Fuq (ex N 2/04); u

— tikkundanna lill-Kummissjoni għall-ispejjeż.

Motivi u argumenti prinċipali

Insostenn tar-rikors tagħha, ir-rikorrenti jinvokaw ħames motivi.

1. L-ewwel motiv, ibbażat fuq żball ta’ liġi tal-Kummissjoni meta ddeċidiet li l-ksur tal-Artikolu 110 TFUE, u b’hekk tal-Artikolu 107 TFUE, setgħu jiġu rrettifikati retroattivament, u b’hekk l-eżenzjoni mill-imposta fuq l-aggregati fl-Irlanda ta’ Fuq issir kompatibbli mas-suq intern.

2. It-tieni motiv, sussidjarju għall-ewwel motiv, ibbażat fuq żball ta’ liġi u żbalji ta’ evalwazzjoni tal-Kummissjoni meta ddeċidiet li r-rimedju retroattiv applikat mir-Renju Unit kien kompatibbli mal-prinċipju ta’ effettività u d-dritt għal rimedju effettiv.

3. It-tielet motiv, ibbażat fuq żbalji ta’ evalwazzjoni tal-Kummissjoni meta ddeċidiet li l-eżenzjoni mill-imposta fuq l-aggregati fl-Irlanda ta’ Fuq kienet kompatibbli mal-linji gwida komunitarji dwar l-għajnuna mill-Istat għall-ħarsien tal-ambjent (1) (linji gwida dwar l-għajnuna mill-Istat għall-ħarsien tal-ambjent tal-2008), u b’hekk mal-Artikolu 107(3)(ċ) TFUE. B’mod partikolari, il-Kummissjoni wettqet żbalji ta’ evalwazzjoni meta ddeċidiet li t-tielet parti tar-rekwiżit ta’ ħtieġa skont il-linji gwida dwar l-għajnuna mill-Istat għall-ħarsien tal-ambjent tal-2008 kienet ġiet issodisfatta, jiġifieri jekk il-barrieri tal-Irlanda ta’ Fuq setgħux jgħaddu jew le l-imposta fuq l-aggregat fuq il-klijenti mingħajr din ma twassal għal tnaqqis importanti fil-bejgħ.

4. Ir-raba’ motiv, ibbażat fuq nuqqas ta’ twettiq ta’ analiżi ġenwinament diliġenti u imparzjali mill-Kummissjoni fir-rigward ta’ jekk ir-rimedju retroattiv applikat mir-Renju Unit kienx kompatibbli mal-prinċipju ta’ effettività u mad-dritt għal rimedju effettiv, u dwar jekk it-tielet parti tar-rekwiżit ta’ ħtieġa tal-linji gwida dwar l-għajnuna mill-Istat għall-ħarsien tal-ambjent tal-2008 kinitx ġiet issodisfatta.

5. Il-ħames motiv, ibbażat fuq nuqqas ta’ motivazzjoni mill-Kummissjoni konformement mal-Artikolu 296 TFUE, peress li r-rimedju retroattiv applikat mir-Renju Unit kien kompatibbli mal-prinċipju ta’ effettività u mad-dritt għal rimedju effettiv, u għaliex it-tielet parti tar-rekwiżit ta’ ħtieġa tal-linji gwida dwar l-għajnuna mill-Istat għall-ħarsien tal-ambjent tal-2008 kien ġie ssodisfatt.

(1) Linji gwida tal-Komunità dwar l-għajnuna mill-Istat għall-ħarsien tal-ambjent (ĠU C 82, 1.4.2008, p. 1).